Kedves Barátom, Vidnyánszky Attila!

### Midőn megírtam a Csongor és Tünde c. drámát, *tiszta volt az ég. Lángolt a gondos ész, a szív remélt*. S ha reményem nem hagy cserben, művem halhatatlan lesz, s mindegyik történelmi pillanatban, életkorban aktualizálható. Az olvasónak és a nézőnek mindig az akkori élethelyzetével kapcsolatos, és az életében felmerülő általános kérdéseit feszegeti. Nem csak *A régi üdők emlékezete* miatt ajánlom a színpadra, hanem mert szeretném, hogy a mai fiatalok, diákok, és még felnőttek is tanuljanak belőle. Mert *Az ember lőn és folytatá faját, A jámbort, csalfát, gyilkost és dicsőt.* A darabot bátran alakítsa át, Barátom, hogy olyan 21. századi történetet kapjanak a nézők, amelynek sorait hallva bármelyikük úgy érezhesse a darab végén, hogy ez róla szólt*.*

### Én is eljátszottam egy merész gondolattal. Az elképzelésemben a főszereplő, Csongor, a médiumok világában felnőtt fiatal férfi, aki *az égi szépet Semmi földön nem találta.* Végül az internet „Aranyalmafa” társkereső oldalán keresztül megtalálja Tündét, és követi őt *Álom és valóság* között, hogy szerelmük beteljesedjen. Tünde egy gazdag család lázadó lánya, fotómodell, újságok főszereplője, a külsőleg tökéletes nő megtestesítője, *Az isteni jóság*. Csongor álma, hogy szerelmét ne csak virtuálisan, hanem személyesen is megtalálja. A lány a fiú számára idea és egyben a remélt boldogság letéteményese.

### Az *Ifjúi ábrándozás* elindítja főhősünket az útján, segítségként végigkíséri Balga, az átlagos barát, kinek párja Ilma, Tünde barátnője és támogatója. Ha a való életre gondolunk, minden kapcsolat körül ott ténfereg a rosszakarat és az irigység. Mirígy, a médiából kiöregedett, mások boldogságára féltékeny asszony is arra törekszik*,* hogy a szerelmesek ne találjanak egymásra.

### De mi is a boldogság, kedves Barátom? A lehetséges válaszokat mutatja be a három vándor. A Kalmár, a pénzéhes üzletember, a Fejedelem, a fölényes vezérigazgató és a Tudós, az öncélú kutató is megjelenik a drámában. A pénz, a hatalom, a rideg tudás a mai emberek vágyott céljai. Csongor megismerkedik az Ördögökkel, a zenei iparban fel nem fedezett rock bandával. Ők Mirígyet segítik - bízva a nő megmaradt kapcsolataiban, a protekcióban -, de végül helyes útra térnek. Rá kell döbbenniük, hogy a siker titka az összefogás, a csapatmunka.

### Tünde Csongor miatt végül lemond a szépségiparban várható hírnévről, s ezáltal bizonyítja azt, hogy a valódi érték nem a képernyőn keresztül tapasztalt szépség, nem a megalkotott *Haj, száj, szem*, hanem az igaz szerelem.

### A diákok a színpadon látottak után felismerik, hogy amit az interneten keresztül tapasztalnak, az nem biztos, hogy a valóság. A *Szép és hű* szerelmet csak nehéz döntések során lehet elérni akkor, ha mindkét fél feláldoz valamit azért, hogy együtt lehessenek. A nézők elgondolkodhatnak azon is, mi az életben a maradandó érték. Fogyasztói társadalmunkban a pénz az egyetlen értékmérő. A Kalmár sorsa ezt a véleményt megingathatja. Ledér egy kiégett valóságshow szereplő, aki szerencsétlen sorsával a sztereotípiák igazságtalanságára hívja fel a figyelmünket. A hármas út bizonyítja, hogy a boldogsághoz vezető helyes utat megtalálni egyedül kell, és sok akadállyal jár. Jó tanulság az is, hogy a kitartás elnyeri jutalmát, hiszen *Ébren maga van csak az egy szerelem.*

A főszerepekre tett javaslatom a következő:

**Csongor:** Fehér Tibor, legutóbb alakította a Szentivánéji álomban Lysandert, akinek stílusa és karaktere hasonló Csongoréval mind színészi játékban, mind megírt szerepben.

**Tünde:** Gerlits Réka, akit több kisebb szerep után, fiatalsága és elegendő színpadi gyakorlata miatt alkalmasnak tartok a főszerepre.

**Ilma:** Szűts Nelli alkatra és jellemre is megfelel a karakterre, és a pályán töltött két évtizeddel a háta mögött magabiztosan játszhatja el a szerepet.

**Balga:** Trill Zsolt kiváló művész, az eddigi tevékenysége is mutatja, hogy milyen kiemelkedően tud fő- és mellékszerepeket egyaránt alakítani. A színész ízes, gyönyörű kiejtése illik a szerephez.

**Mirígy:** Bánsági Ildikó, mert külső szépsége és a szerep gonoszsága izgalmas ellentét.

**Éj:** Nagy-Kalózy Eszter, mert az ő légiessége befogadhatóbbá tenné az Éj filozófiai, súlyos mondatait.

Bár két szerep-színész kapcsolat megegyezik a jelenlegi rendezői elképzeléssel, nem kívánok változtatni a javaslatomon, hiszen ők a tökéletesek a szerepre. A többi szereplő kiválasztását rád bízom, Barátom.

A színpadra javaslok egy projektort vetítővászonnal, amelyen megjelennek a közösségi oldalak, és a beszélgetések is, amelyek két fél között lezajlanak chat formájában. A díszletnek és kelléknek is egy kötélzuhatagot képzelek el, amely a világhálót jelképezi itt-ott elrejtett számítógépes ikonokkal. Jelmeznek mai ruhákat, egy-egy karakter személyiségéhez illő viseletet állítanék össze a színészek számára. Zenei betét lenne Ledér dala és az Ördögök zenekar egy száma.

Végül *Szívemet hagyom hidul, Lásd, hogyan mégy rajta át*. A továbbiakban tisztelettel maradok a színház rajongója:

Vörösmarty Mihály

Sopron, 2016. 03.17.